Tameddit n wass, mi d-rzan warrac-nni seg lexla, lal n uxxam teqenniṛ yelli-s, tessakay-d yelli-s, tesseḥrac-itt; yal taşebḥit tettweṣṣi-tt, testtilih-itt-id, tekkat ad d-taf lbaḍna i tteffren yirbiben-is fellas. Dɣa yiwen n wass deg lexla, mi yuɣ lḥal kessen, taqcict-nni teda ɣef yiwen seg-sen itteṭṭed deg tmaẓẓagt n tfunast. Mi truḥ nettat ad teṭṭed, tewwet-itt-id tfunast-nni s uḍar, tesderɣel-itt deg tiṭ. Taqcict terra-tt i yimeṭṭi d nnehq, iẓri-s yeɣleb leḥmali. Tameddit n wass, mi kecmen s axxam, lexber yewweḍ tameṭṭut n baba-tsen.